CELEX: 32015D0179
Language: sl
Date: 2015-02-04 00:00:00
Title: Izvedbeni sklep Komisije (EU) 2015/179 z dne 4. februarja 2015 o dovoljenju državam članicam, da določijo odstopanja od nekaterih določb Direktive Sveta 2000/29/ES v zvezi z lesenim pakirnim materialom iz lesa iglavcev ( Coniferales ) v obliki zabojev za strelivo s poreklom iz Združenih držav Amerike, ki so pod nadzorom Ministrstva za obrambo Združenih držav Amerike (notificirano pod dokumentarno številko C(2015) 445)

6.2.2015   
            
            
               SL
            
            
               Uradni list Evropske unije
            
            
               L 30/38
            
         IZVEDBENI SKLEP KOMISIJE (EU) 2015/179
   z dne 4. februarja 2015
   o dovoljenju državam članicam, da določijo odstopanja od nekaterih določb Direktive Sveta 2000/29/ES v zvezi z lesenim pakirnim materialom iz lesa iglavcev (Coniferales) v obliki zabojev za strelivo s poreklom iz Združenih držav Amerike, ki so pod nadzorom Ministrstva za obrambo Združenih držav Amerike
   
      
         (notificirano pod dokumentarno številko C(2015) 445)
      
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1), in zlasti prve alineje člena 15(1) Direktive,
   ob upoštevanju naslednjega:
   
               (1)
            
            
               Države članice v skladu s členom 5(1) Direktive 2000/29/ES v povezavi s točko 2 oddelka I dela A Priloge IV k Direktivi prepovedo vnos lesenega pakirnega materiala v Unijo, razen če je bil obdelan po odobrenem fitosanitarnem postopku, kot je določeno v Mednarodnem standardu za fitosanitarne ukrepe št. 15 (2), in ima oznako, kot je določeno v navedenem standardu, na kateri je navedeno, da je bil lesen pakirni material predmet take fitosanitarne obdelave. Vendar se lahko v skladu s členom 15(1) navedene direktive določijo odstopanja od navedenih določb, če je ugotovljeno, da ni tveganja za širjenje škodljivih organizmov.
            
         
               (2)
            
            
               Določen lesen pakirni material iz lesa iglavcev (Coniferales) v obliki zabojev, ki se dejansko uporabljajo pri prevozu streliva in ki so bili izdelani najpozneje 31. avgusta 2007 in so po poreklu iz Združenih držav Amerike, ne izpolnjuje pogojev iz člena 5(1) Direktive 2000/29/ES v povezavi s točko 2 oddelka I dela A Priloge IV k navedeni direktivi. V nadaljnjem besedilu se navedeni zaboji navajajo kot „zaboji“.
            
         
               (3)
            
            
               Komisija je na podlagi informacij, ki so jih predložile Združene države Amerike, sklenila, da zaboji ne predstavljajo tveganja za širjenje škodljivih organizmov, če so izpolnjeni nekateri pogoji glede odsotnosti ali omejene prisotnosti lubja, obdelave in popravila ter skladiščenja in prevoza zabojev.
            
         
               (4)
            
            
               Zato bi bilo treba državam članicam dovoliti, da odobrijo vnos zabojev na njihovo ozemlje ter njihovo skladiščenje in premikanje znotraj njihovega ozemlja, če so izpolnjeni pogoji iz uvodne izjave 3, ko pa se zaboji izpraznijo, bi bilo treba uporabljati določbe iz Direktive 2000/29/ES.
            
         
               (5)
            
            
               Za zagotovitev učinkovitega nadzora in pregleda možnih fitosanitarnih tveganj bi morale vse osebe, ki premikajo ali skladiščijo zaboje po preverjanjih, določenih v normativnem delu, uradno obvestiti pristojni uradni organ o navedenem premiku ali skladiščenju in zadevnih zabojih.
            
         
               (6)
            
            
               Države članice bi morale obvestiti druge države članice in Komisijo, ko odkrijejo pošiljko, ki ne izpolnjuje pogojev iz uvodne izjave 3. Vsako leto bi morale Komisiji in drugim državam članicam predložiti informacije o opravljenem uvozu, da bi se lahko ocenila uporaba tega sklepa.
            
         
               (7)
            
            
               Ob upoštevanju razlogov za odstopanje je primerno, da se odstopanje odobri za obdobje treh let.
            
         
               (8)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Dovoljenje za odobritev odstopanja
   Z odstopanjem od člena 5(1) Direktive 2000/29/ES v povezavi s točko 2 oddelka I dela A Priloge IV k navedeni direktivi lahko države članice odobrijo vnos na svoje ozemlje lesenega pakirnega materiala iz lesa iglavcev (Coniferales) v obliki zabojev, ki se dejansko uporabljajo pri prevozu streliva, so bili izdelani najpozneje 31. avgusta 2007 in so po poreklu iz Združenih držav Amerike pod nadzorom Ministrstva za obrambo Združenih držav Amerike, v nadaljnjem besedilu „zaboji“, ki izpolnjujejo pogoje iz Priloge k temu sklepu.
   Člen 2
   Obveznost uradnega obveščanja
   1.   Uvoznik vsaj pet delovnih dni vnaprej pristojni uradni organ države članice ali držav članic vstopne točke in prvega kraja skladiščenja, ki ni vstopna točka, uradno obvesti o svoji nameri za vnos pošiljke.
   2.   Uradno obvestilo iz odstavka 1 vključuje naslednje elemente:
   
               (a)
            
            
               datum načrtovanega vnosa;
            
         
               (b)
            
            
               popis zadevne pošiljke z opredelitvijo zabojev, ki so del te pošiljke;
            
         
               (c)
            
            
               ime in naslov uvoznika;
            
         
               (d)
            
            
               vstopna točka načrtovanega vnosa;
            
         
               (e)
            
            
               naslov prvega kraja skladiščenja, ki ni vstopna točka.
            
         Člen 3
   Preverjanja, ki jih opravijo pristojni uradni organi
   Pristojni uradni organ v državi članici prvega kraja skladiščenja, ki ni vstopna točka, preveri skladnost reprezentativnega vzorca vsake pošiljke z naslednjimi točkami Priloge:
   
               (a)
            
            
               točkama (1) in (2) v zvezi s prikazom zadevnih oznak;
            
         
               (b)
            
            
               točko (4) v zvezi z odstranitvijo lubja;
            
         
               (c)
            
            
               točko (5) v zvezi z vsebnostjo vlage;
            
         
               (d)
            
            
               točko (7) v zvezi s spremnimi dokumenti.
            
         Člen 4
   Skladiščenje in premikanje
   1.   Pred in po preverjanjih, kot so navedena v členu 3, zaboji ostanejo v zaprtih skladiščih.
   2.   Če se zaboji premikajo pred ali po preverjanjih, kot so navedena v členu 3, se premikajo v zaprtih zabojnikih ali v celoti pokriti z zaščitnim kritjem.
   3.   Če se zaboji premikajo po preverjanjih, kot so navedena v členu 3, oseba, ki jih premika, uradno obvesti pristojni uradni organ ali pristojne uradne organe o kraju odhoda in namembnem kraju ter količinah in identiteti zadevnih zabojev.
   Če se zaboji skladiščijo po preverjanjih, kot so navedena v členu 3, na kraju, ki ni kraj opravljanja navedenih preverjanj, oseba, ki jih skladišči, uradno obvesti pristojni uradni organ o kraju skladiščenja ter količinah in identiteti zadevnih zabojev.
   Člen 5
   Uradno obvestilo o neskladnosti
   Države članice uradno obvestijo Komisijo in druge države članice o vsaki pošiljki, ki ni v skladu s pogoji, določenimi v Prilogi.
   Navedeno uradno obvestilo pošljejo najpozneje tri delovne dni po datumu, ko pristojni uradni organ izve za takšno pošiljko.
   Člen 6
   Poročanje o uvozu
   Država članica prvega kraja skladiščenja, ki ni vstopna točka, kot je navedeno v členu 2(1), Komisiji in drugim državam članicam do 31. januarja vsako leto predloži informacije o številu pošiljk, vnesenih na njeno ozemlje, in poročilo o preverjanjih iz člena 3, opravljenih med 1. januarjem in 31. decembrom predhodnega leta.
   Člen 7
   Datum prenehanja veljavnosti
   Ta sklep preneha veljati 31. decembra 2017.
   Člen 8
   Naslovniki
   Ta sklep je naslovljen na države članice.
   
      V Bruslju, 4. februarja 2015
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 169, 10.7.2000, str. 1.
   
      (2)  ISPM 15. 2009. Smernice za zakonsko urejanje lesenega pakirnega materiala v mednarodni trgovini. Rim, IPPC, FAO.
   
      PRILOGA
      
         POGOJI ZA ZABOJE, KOT SO NAVEDENI V ČLENU 1
      
      Zaboji iz člena 1 izpolnjujejo naslednje pogoje:
      
                  (1)
               
               
                  Opremljeni so z oznako, ki potrjuje, da so bili izdelani najpozneje 31. avgusta 2007.
               
            
                  (2)
               
               
                  Opremljeni so z oznako, ki označuje, da so bili obdelani s sredstvom za zaščito lesa, ki ga odobri Agencija za varstvo okolja Združenih držav Amerike.
               
            
                  (3)
               
               
                  Če so bili zaboji od 1. septembra 2007 popravljeni, les, uporabljen za navedeni namen, izpolnjuje pogoje iz točke 2 oddelka I dela A Priloge IV k Direktivi 2000/29/ES.
               
            
                  (4)
               
               
                  Zaboji so izdelani iz lesa, ki mu je bilo odstranjeno lubje, razen vizualno ločenih in jasno razločljivih majhnih koščkov lubja, ki izpolnjujejo eno od naslednjih zahtev:
                  
                              (a)
                           
                           
                              so široki manj kot 3 cm (ne glede na dolžino) ali
                           
                        
                              (b)
                           
                           
                              če so širši od 3 cm, je celotna površina vsakega posameznega kosa lubja manjša od 50 cm2.
                           
                        
            
                  (5)
               
               
                  Vsebnost vlage ne presega 20 %.
               
            
                  (6)
               
               
                  Vedno so bili skladiščeni v zaprtih zgradbah in so se prevažali v zaprtih zabojnikih ali v celoti pokriti z zaščitnim kritjem.
               
            
                  (7)
               
               
                  Priložen jim je dokument, ki ga izda Ministrstvo za obrambo Združenih držav Amerike in ki potrjuje skladnost s pogoji iz točk (4), (5) in (6).